VL ลั่นรายได้ปี 62 โต 20% รับไฮซีซั่นหลังอัตราใช้เรือสูงลิ่ว 95% จ่อเพิ่ม 1 ลำช่วงม.ค.63
VL มั่นใจรายได้ปี 62 โตเกิน 20% รับไฮซีซั่นหลังอัตราการใช้เรือสูงลิ่ว 95% จ่อเพิ่ม 1 ลำช่วงม.ค.63
VL มั่นใจรายได้ปี 62 โตเกิน 20% รับไฮซีซั่นหลังอัตราการใช้เรือสูงลิ่ว 95% จ่อเพิ่ม 1 ลำช่วงม.ค.63
20 ก.ย. 2562

นางชุติภา กลิ่นสุวรรณ ประธานเจ้าหน้าที่บริหาร บริษัท วี.แอล. เอ็นเตอร์ไพรส์ จำกัด (มหาชน) หรือ VL เปิดเผยว่า บริษัทมั่นใจรายได้ปีนี้เติบโตไม่ต่ำกว่า 20% ตามเป้าหมายที่วางไว้ โดยในช่วงครึ่งปีหลังจะเป็นช่วงไฮซีซั่นและมีอัตราการใช้เรือไม่ต่ำกว่า 95% จากจำนวนเรือทั้งหมดที่มี 13 ลำ น้ำหนักบรรทุกที่ 41,524 เดทเวทตัน (DWT)
ทั้งในปี 63 บริษัทเตรียมที่จะรับเรือใหม่เพิ่ม 1 ลำ ขนาด 2,800 เดทเวทตัน ในเดือน ม.ค. โดยปัจจุบันได้สั่งประกอบเรือไปเรียบร้อยแล้ว โดยใช้งบลงทุนราว 8 ล้านดอลลาร์สหรัฐ
นอกจากนี้ บริษัทยังเจรจาเพื่อร่วมลงทุนอยู่หลายราย ทั้งในธุรกิจขนส่งทางเรือ และขนส่งทางรถ เบื้องต้นคาดว่าจะเห็นความชัดเจนในปี 63-64 ซึ่งจะต้องใช้งบลงทุนจำนวนมาก แต่อย่างไรก็ตามบริษัทยังมีเงินทุนเพียงพอ และมีเครื่องมือทางการเงินอื่น ๆ รองรับด้วย
สำหรับเงินที่ได้จากการระดมทุนผ่านการเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) บริษัทได้ชำระหนี้แก่สถาบันทางการเงินไปแล้ว 40 ล้านบาท ส่งผลให้ต้นทุนดอกเบี้ยลดลงเหลือ 40 ล้านบาท/ปี จากเดิมที่ราว 50 ล้านบาท/ปี และจะทยอยชำระคืนหนี้ทั้งหมด 200 ล้านบาท ตามแผนงาน